บจ.แหยงการเมืองชะลอเพิ่มทุน
การเมืองทำ บจ.ตัดสินใจขายหุ้นเพิ่มทุนช้าลง บจ.กำไรดี กลุ่มเทมาเซกฟาดกำไรชินคอร์ป 4,700 ล้าน
20 ส.ค. 2554

การเมืองทำ บจ.ตัดสินใจขายหุ้นเพิ่มทุนช้าลง บจ.กำไรดี กลุ่มเทมาเซกฟาดกำไรชินคอร์ป 4,700 ล้าน
นายประเสริฐ ภัทรดิลก รองประธานกรรมการชมรมวาณิชธนกิจ (ไอบีคลับ) และกรรมการผู้อำนวยการ บริษัท แอดไวเซอรี่ พลัส เปิดเผยว่า ประเด็นความไม่แน่นอนทางการเมือง หรือความสัมพันธ์ระหว่างไทยกัมพูชา และเหตุการณ์ความรุนแรงในกลุ่มประเทศตะวันออกกลาง ล้วนเป็นปัจจัยที่มีผลให้บริษัทจดทะเบียน (บจ.) ไม่มั่นใจ และชะลอการตัดสินใจในการระดมทุนทุกรูปแบบ 
อย่างไรก็ตาม ยังเชื่อว่าตลาดไม่ใช่ขาลง ระยะยาวยังดีขึ้น เพียงแต่ตลาดหุ้นไม่ชอบอารมณ์ของความไม่แน่นอน ในขณะเดียวกันธุรกิจขนาดกลางเล็ก (เอสเอ็มอี) ยังมีความต้องการเข้าจดทะเบียนระดมทุนในตลาดหลักทรัพย์ เอ็ม เอ ไอ (mai) 
ด้านผลการดำเนินงานของ บจ.ส่วนใหญ่ออกมาดีตามคาด โดยนายโอภาส ศรีพยัคฆ์ กรรมการผู้จัดการ บริษัท แอล.พี.เอ็น. ดีเวลลอปเมนท์ (LPN) กล่าวว่า บริษัทสามารถสร้างสถิติใหม่ในทุกด้านในรอบ 22 ปี โดยปี 2553 มีรายได้รวม 10,047 ล้านบาท ยอดขายกว่า 1.5 หมื่นล้านบาท ส่งผลให้มียอดขายรอโอนกว่า 1.44 หมื่นล้านบาท กำไรขั้นต้นเพิ่ม 2.73% เป็น 34.13% และกำไรสุทธิสูงถึง 1,636 ล้านบาท หรือ 1.11 บาทต่อหุ้น เพิ่มขึ้น 8.99% บริษัทจะจ่ายเงินปันผลอีกหุ้นละ 38 สตางค์ หลังจากจ่ายระหว่างกาลไปแล้ว 18 สตางค์
สำหรับในปี 2554 บริษัทเตรียมเปิดตัว 10 โครงการใหม่ มูลค่า 1.6 หมื่นล้านบาท เพื่อรับรู้รายได้ต่อเนื่องจนถึงปี 2556
บริษัท ชิน คอร์ปอเรชั่น (SHIN) มีกำไรสุทธิ 8,031 ล้านบาท หรือ 2.51 บาทต่อหุ้น ในปี 2553 เพิ่มขึ้น 23% จากปีก่อน และจะจ่ายเงินปันผลหุ้นละ 1.53 บาท ทำให้กลุ่มเทมาเซกสิงคโปร์ได้รับเงินทั้งสิ้น 4,707 ล้านบาท 
สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า คณะกรรมการเปรียบเทียบมีคำสั่งเปรียบเทียบปรับนายชัชพงศ์ มัญชุภา รวม 2 กรณี เป็นจำนวนเงิน 1,185,785.60 บาท กรณีการใช้ข้อมูลภายในบริษัทมาขายหุ้นบริษัท โซลูชั่น คอนเนอร์ (1989) หรือ SLC ในขณะดำรงตำแหน่งรองกรรมการผู้จัดการและกรรมการของ SLC 
ทั้งนี้ นายชัชพงศ์ ได้ขายหุ้นเมื่อวันที่ 23 ก.ย. 2552 โดยตำแหน่งหน้าที่รับรู้เรื่องผู้ถือหุ้นใหญ่และผู้บริหารขายหุ้นจำนวนมากให้แก่ผู้ซื้อกลุ่มใหม่ รวมทั้งการเปลี่ยนโครงสร้างผู้ถือหุ้นใหญ่และผู้บริหาร ก่อนที่ข้อมูลนั้นจะเปิดเผยต่อสาธารณะ 
นอกจากนี้ นายชัชพงศ์ ยังบอกกล่าวข้อความอันเป็นเท็จต่อตลาดหลักทรัพย์ เมื่อวันที่ 28 ก.ย. 2552 โดยชี้แจงในนามบริษัท ปฏิเสธข่าวผู้ถือหุ้นรายใหญ่และผู้บริหารขายหุ้นดังกล่าว โดยเจตนาให้ผู้อื่นสำคัญผิดในข้อเท็จจริงที่มีผลกระทบราคาซื้อขายหุ้น SLC